**ძველ თეატრონის შემდეგ ...**

აღა-მაჰმად ხანის ველური ურდოების მიერ თბილისის განადგურების, ბაგრატიონთა სასახლეების გადაწვისა და კულტურული ცხოვრების ერთგვარი დაქვეითების შემდეგ საქართველოს ათასფრად გაჩირაღდნებული თეატრონი და ქართული სახიობა აღარ ენახა... მას შემდეგ ბევრ მტკვარს ჩაევლო და ბევრი ნაღველი წაეღო თან. სხვა ცხოვრება დამდგარიყო. მეოცნებეებსა და რომანტიკოსებს ჯერ ისევ კრწანიის ბოღმა ახრჩობდათ და "ყაზარმობის" მარცხი აბოდებდათ. ცხოვრება კი მაინც წინ მიდიოდა, თავისი გზით. თბილისი იზრდებოდა, ხალხს ცხოვრება და გართობ უნდოდა. აღარ იყო თეატრონი, მაგრამ..

სცენაზე რუსეთმოვლილი ბაკენბარდებიანი ქართველი თავადები და მათი კნეინები, თბილისელი სოვდაგრები და მათი ფაშფაშა ცოლები, ულვაშაბზეკილი ლაქიები, სუდის სეკრეტრები და პერევოდჩიკები, ზასედატელები და კამისიონერები იდგნენ, დადიოდნენ, ფიქრობდნენ, იცინოდნენ. ერთმანეთს დასცინოდნენ... ჩაბნელებულ დარბაზში იგივე ადამიანები ისხდნენ და სცენას, როგორც უზარმაზრ სარკეს გაფაციცებით და გაოცებით შესცქეროდნენ, რაღაც უჩვეულოს ხედავდნენ და იცინოდნენ.

მართლაც სასაცილო ამბავი ხდებოდა სცენაზე: ერთი თავადი მამაპაპური ზვრის გაჩეხვას და ქართული ვაზის მაგიერ თუთების ჩაყრას აპირებდა. ამასაც არ სჯერდებოდა და თავმომწონედ აცხადებდა: "აქ მომივა მე კაპუსტა!" - პრაქტიკული ჭკუის მიკირტუმ გასპარიჩი ამ თავადს აფრთხილებდა:

"ა ვ კარმანე ბუდით პუსტა"-ო და ამგვარ დარიგებას აძლევდა: "ეჰ, კნიაზ, ზირითი-ფირითი გაუშოთ. ჰსქორედ გითხრამ.. პუტრუ ჩემთან წამობრძანდი, ჩაიზედ პუკურნო პროშუ".

ეს კიდევ არაფერი!

სასამართლოს მდივანი რამაზი თავადს ამგვარ ქართულს ჰკადრებდა: "თქვენო ბრწყინვალებავ! მაგ აბიდისათვის, სტატიით 125 უგალოვნაღო ულოჟენია ო ნაკაზანიახ, ვი ბუდეტე ლიშენი: ჩინა, ზვანია ი სოსლანი ვ სილკუ!"

და რაღა არ ისმოდა სცენიდან.

მწარე იყო ამგვარი სიტყვა, სახიობა.. არ ჰგავდა ძველ თეატრონს. მწარე იყო, მაგრამ ნამდვილის ასლი და ხატი. ამიტომაც იყო მწარე. ამაში იყო ძალა ახლადმოვლენილი სიტყვისა და სახიობისა, მართალი სიტყვისა. ამ მართალი რეალისტური სიტყვის მთესველი გიორგი ერისთავი იყო. იგი მარტლაც გესლიანად დასცინოდა იმ დამდგარი და აშმორებული ყოფის აზრს, რომელშიც ტრიალებდა, ცხოვრობდა და სუნთქვა უჭირდა. მისი გესლიანი სიცილი იმ ნაღველის სხვანაირი გამოხატულება იყო, რომელმაც მას ოდესღაც სევდიანად ათქმევინა:

სადღა არს ტრფოფაბა? სად არის ბედი, სად არს იმედი?

გულო სად იყავ, სად დაები და სად მიხვედი!

სიცილი, რომელიც გიორგი ერისთავის კომედიებში გაისმოდა, დიდი პროტესტის გამოსხივება იყო, იმ პროტესტისა, რომლითაც მისი ერთ-ერთი გმირი თავისი დროის საზოგადოებას მიმართავდა:

თქვენში არ იყო, კამოენსი მოკვდა მშიერი,

თქვენ არ სდევნიდით დიდსა დანტეს...

და ოვიდია რომისაგან რისთვის განაძეთ?

იქნებ მეც ისე მომიძულოთ, არვის დაგნანდეთ.

ასე იცვალა პოეტის სათქმელმა ჟანრი და ტრაგიკული ამონაკვნესი კომიკურში გამოსხივდა. ალბათ გესლიანი სიცილი უფრო მჭრელ იარაღად ეჩვენა რეალისტური სიტყვის მთესველს, და მართალიც იყო"... მალე ყველა მიხვდა, რომ ამ სიცილში დიდი დაცინვა იყო". ეს სიტყვები ქართული ლიტერატურის მკვლევარს ვახტანგ კოტეტიშვილს ეკუთვნის და გიორგი ერისთავის მოღვაწოების შეფასება მისივე მოხდენილი განსაზღვრით გვინდა დავამთავროთ: "... პრესა არა გვქონდა, - ჟურნალი დაგვიარსა, თეატრი არა გვქონდა - შექმნა, დრამატული ნაწარმოები არ მოგვეპოვებოდა - დაგვიწერა, მსახიობი არ იყო, თვითონ იკისრა როლი, ცოტას ფიქრობდნენ საქართველოზე და მთელი თავისი სიცოცხლე - საქართველოზე ფიქრს მონადომა".